“Bavariya” – Yevropa Chempionlar ligasi g‘olibi!

Ikki nemis klubi bahs olib borgan Yevropa Chempionlar ligasi finali nihoyasiga yetdi. Aytish mumkinki, final kutilgan ehtirosli lahzalarni taqdim etdi. Finalda g‘olib chiqish uchun “Bavariya” – “Borussiya” jamoalari qizg‘in kurash olib borishdi.

 “Bavariya” – Yevropa Chempionlar ligasi g‘olibi
Uchrashuvning dastlabki daqiqalaridan Dortmundning “Borussiya” klubi hujumga tashlandi va ilk o‘n besh daqiqada Blashikovski va Levandovskilar tomonidan darvoza tomon berilgan zarbalarni Noyer mahorat bilan qaytardi. Birinchi bo‘limning ikkinchi yarmida “Bavariya” jonlandi va Manjukich hamda Robben yaxshi imkoniyatlardan foydalana olishmadi. Umuman olganda birinchi bo‘limda ikkala klubning darvozabonlari yaxshi o‘yin namoyish eta olishdi.
Ikkinchi bo‘limda esa jamoalar hujumlar sonini bir oz kamaytirishdi. Biroq, 60-daqiqada kelib Noyer boshlab bergan hujumni Manjukich va Robben yaxshi rivojlantira oldi va Robbening ajoyib pasidan so‘ng Manjukich gol muallifiga aylandi. Goldan so‘ng “Borussiya” hisobni tenglashtirishga harakatni boshladi va goldan so‘ng olti daqiqa o‘tgach, jarima maydonida Dante Roysni qo‘pollik bilan to‘xtatib qoldi va hakam penalti belgiladi. Gundogan penaltini bexato amalga oshirdi. 1-1!
Shundan so‘ng, “Bavariya” hujumni kuchaytirdi va har safar Vaydenfeller “Borussiya”ni qutqarib qoldi. Biroq, uchrashuvning 89-daqiqasiga kelib, dortmundliklar himoyachilari sarosimalanib qolishdi va Riberi tomonidan yetkazib berilgan to‘pni Robben darvozaga yo‘llashda adashmadi. Shu tariqa, Myunxenning “Bavariya” klubi so‘nggi to‘rt yilda uch marta finalda ishtirok etib,uchinchi urinishda  Yevropa Chempionlar Ligasi g‘olibiga aylandi. Yupp Xaynkes esa klub bilan fantastik mavsum o‘tkazgan holda yuqori kayfiyatda tark etmoqda.
Saytimiz nomidan “Bavariya” klubining O’zbekistondagi muxlislarini g’oliblik bilan tabriklaymiz!